རྒྱལ་སྲས་བསྟན་འཛིན་རབ་རྒྱས་ཀྱི་ཡང་སྲིད་འཇིགས་མེད་བསྟན་འཛིན་དབང་པོའི་ཞབས་བརྟན།

༄༅། །རྒྱལ་སྲས་བསྟན་འཛིན་རབ་རྒྱས་མཆོག་གི་ཡང་སྲིད་འཇིགས་མེད་བསྟན་འཛིན་དབང་པོའི་ཞབས་བརྟན་བཞུགས་སོ།།

ཨོཾ་སྭསྟི། སྲིད་ཞིའི་འཇིགས་བྲལ་ཀུན་བཟང་ཡུམ་གྱི་ཀློང་། །འཕོ་མེད་ཡེ་ཤེས་སྐུ་མཆོག་པདྨ་འབྱུང་། །གསང་གསུམ་མི་ཟད་རྒྱན་གྱི་སྒྱུ་འཕྲུལ་གར།། བསྟན་འཛིན་བྱེ་བའི་དབང་པོར་ཞབས་བརྟན་གསོལ། །ལྗོངས་འདིར་ལུགས་གཉིས་འཁོར་ལོས་བསྒྱུར་བའི་བདག །སྤྱན་རས་གཟིགས་དབང་དཔལ་ལྡན་འབྲུག་པ་ཡི། །ཆོས་ཀྱི་གདུང་ཚོབས་དམ་པ་འགྲོ་བའི་མགོན། །མི་ཤིགས་རྡོ་རྗེའི་ཁྲི་ལ་ཞབས་བརྟན་གསོལ། །དཀོན་མཆོག་རྩ་གསུམ་རྒྱ་མཚོའི་ཐུགས་རྗེ་དང་། །བདག་ཅག་ལྷག་བསམ་སྨོན་པའི་བདེན་མཐུ་ཡིས། །མགོན་ཁྱོད་མཛད་ཕྲིན་ཕྱོགས་བཅུར་རྒྱས་པ་དང་། །ས་གསུམ་ཕན་བདེའི་སྣང་བས་ཁྱབ་གྱུར་ཅིག། །ཅེས་པ་འདི་ནི་སྙིགས་མ་ལྔ་བདོའི་དུས་ཀྱི་མཐར་ཡང་རྒྱལ་སྲས་རིན་པོ་ཆེའི་གང་གི་སྤྲུལ་སྐུ་དངོས་བྱོན་ཡིད་ཆས་ངེས་པའི་མཚན་མ་མང་དུ་མཐོང་བས་སྐྱེ་བ་བཟང་པོར་ཤེས་ནས་བསྟན་འགྲོའི་དཔལ་དུ་ཞབས་པད་བརྟན་ཕྱིར་ཤཱཀྱའི་དགེ་སྦྱོང་གི་རྟགས་ཙམ་འཛིན་པ་འཇིགས་གྲགས་མིང་པས་སྨོན་པ་དགེའོ།།

༈ ཡང་རྒྱལ་སྲས་མཆོག་སྤྲུལ་རིན་པོ་ཆེའི་ཞབས་བརྟན་ནི། 
ཨོཾ་སྭསྟི། རྣམ་འདྲེན་རྒྱ་མཚོའི་མཁྱེན་བརྩེ་ནུས་པའི་དཔལ། །སྣ་ཚོགས་སྒྱུ་མའི་སྐུར་བསྟན་འགྲོ་བའི་ཁམས། །ཐུགས་རྗེས་འཛིན་པའི་ངོ་མཚར་རབ་རྒྱས་པ།། རྒྱལ་སྲས་བདག་ཉིད་ཆེན་པོར་ཞབས་བརྟན་གསོལ། །མི་མཐུན་འཇིགས་པའི་ཕྱོགས་ལས་རྣམ་པར་རྒྱལ། །འགྱུར་མེད་རྟག་པ་དམ་པའི་མཆོག་བརྙེས་ནས། །བསྟན་འཛིན་མཁས་གྲུབ་རྒྱ་མཚོ་འདུས་པའི་དབུས། །དཔལ་ལྡན་དབང་ཕྱུག་ཆེན་པོར་ཞབས་བརྟན་གསོལ། །མཚན་དཔེ་སྐུ་ཡི་སྣང་བ་ཡུན་དུ་བརྟན། །འགག་མེད་ཚངས་པའི་གསུང་དབྱངས་རྟག་ཏུ་སྒྲོག། །ཡེ་ཤེས་ཐུགས་ཀྱི་གཟིགས་པ་མི་སྒྲིབ་པར། །བསྟན་འགྲོའི་དཔུང་གཉེན་མཆོག་ཏུ་ཞབས་བརྟན་གསོལ། །འཆི་མེད་ཚེ་ཡི་ལྷ་མཆོག་རྣམ་གསུམ་དང་། །འཆི་མེད་རིག་འཛིན་གྲུབ་པའི་ཚོགས་རྣམས་ཀྱིས། །འཆི་མེད་མཆོག་སྦྱིན་བདེན་པས་དམ་པ་ཁྱོད། །འཆི་མེད་གྲུབ་བརྙེས་བསྟན་དོན་མཐར་ཕྱིན་ཤོག །བླ་མ་རྒྱལ་བ་སྲས་བཅས་བྱིན་རླབས་དང་། །གསོལ་བཏབ་རྟེན་འབྲེལ་བསླུ་བ་མེད་པའི་མཐུས། །ཁམས་གསུམ་འགྲོ་མགོན་དཔལ་ལྡན་བླ་མ་ཡི། །ཞབས་པད་བརྟན་ཅིང་མཛད་འཕྲིན་རྒྱས་གྱུར་ཅིག །ཅེས་རབ་འབྱུང་བཅུ་བདུན་པའི་ཆུ་མོ་ལུག་ལོ་ས་ག་ཟླ་བའི་ཡར་ཚེས་བཟང་པོར་རྟ་མགོའི་བུ་སློབ་ཡོངས་ཀྱི་མགྲིན་ཚབ་ཏུ་ཕྲན་བསམ་གཏན་རྡོ་རྗེ་ནས་གསོལ་བ་བཏབ་པ་དགེའོ།།